ROZHODNUTIE KOMISIE
zo 16. augusta 2005,
ktorým sa mení a dopĺňa príloha XI k smernici Rady 2003/85/ES, pokiaľ ide o národné laboratóriá v určitých členských štátoch
[oznámené pod číslom K(2005) 3121]
(Text s významom pre EHP)
(2005/615/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2003/85/ES z 29. septembra 2003 o opatreniach Spoločenstva na kontrolu slintačky a krívačky, ktorou sa zrušuje smernica 85/511/EHS a rozhodnutia 89/531/EHS a 91/665/EHS a mení a dopĺňa smernica 92/46/EHS (1), a najmä na jej článok 67 ods. 2,
keďže:
(1)
Z bezpečnostných dôvodov je dôležité zachovávať zoznam národných laboratórií oprávnených narábať so živým vírusom slintačky a krívačky aktualizovaný.
(2)
Príslušné orgány Dánska, Nemecka a Poľska úradne informovali Komisiu o zmenách týkajúcich sa ich národných referenčných laboratórií pre slintačku a krívačku.
(3)
Príslušné orgány Slovenska úradne informovali Komisiu o opatreniach, ktoré uskutočnili v súlade s článkom 68 ods. 2 uvedenej smernice.
(4)
V záujme zrozumiteľnosti sa zdá vhodné zoradiť členské štáty v zozname podľa ISO kódu krajiny.
(5)
Je potrebné upraviť zoznam národných laboratórií oprávnených narábať so živým vírusom slintačky a krívačky a zodpovedajúcim spôsobom zmeniť a doplniť časť A prílohy XI k smernici 2003/85/ES.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Zoznam národných laboratórií oprávnených narábať so živým vírusom slintačky a krívačky v časti A prílohy XI k smernici 2003/85/ES sa nahrádza textom uvedeným v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 16. augusta 2005